KIRJALLINEN KYSYMYS P-3099/01

esittäjä(t): W. G. van Velzen (PPE-DE) komissiolle

(5. marraskuuta 2001)

Aihe: Terästeollisuus, Yhdysvaltojen valtiontuki ja tuontirajoitukset

Onko Euroopan komissio tietoinen merkittävästä tuontirajoituksesta eli erityisestä 30 prosentin tuontitullista, jonka Yhdysvallat haluaa asettaa Yhdysvaltoihin tuotavalle teräkselle? Voiko komissio ilmoittaa, mitä haitallisia vaikutuksia näillä tuontirajoituksilla on Euroopan terästeollisuuden Yhdysvaltoihin suuntautuvalle viennille? Miten nämä Yhdysvaltain tuontirajoitukset vaikuttavat kolmansista maista EU:hun suuntautuvaan teräksen tuontiin? Mitkä näistä vaikutuksista ovat haitallisia Euroopan terästeollisuudelle?

Komission jäsen Lamy toteaa 23. lokakuuta 2001 julkaistun lehtitiedon mukaan (Yhdysvaltojen teräs: EU ilmaisee huolestuneisuutensa Yhdysvaltojen kansainvälisen kauppakomission (ITC) havainnoista), että

Emme ole yhtä mieltä ITC:n havainnoista. Jatkamme asian tarkastelua yksityiskohtaisesti. Kuten jo aiemmin sanoin, niin jos Yhdysvallat päättää sulkea markkinansa tämän tutkimuksen perusteella, viemme tämän asian epäilemättä WTO:hon.

Mihin varotoimenpiteisiin komissio ryhtyy tämän ei-toivotun tilanteen ehkäisemiseksi tai kompensoimiseksi ja mihin konkreettisiin toimiin komissio aikoo ryhtyä WTO:ssa sen lisäksi, että se seuraa tiiviisti kehitystä?

Mihin toimiin komissio aikoo ryhtyä WTO:ssa tai muissa yhteyksissä, jos Yhdysvaltojen viranomaiset päättävät antaa Yhdysvaltojen terästeollisuudelle suuria kilpailua vääristäviä valtiontukisummia, ja milloin komissio ryhtyy konkreettisiin toimiin Euroopan terästeollisuutta uhkaavien ongelmiin puuttumiseksi?

Pascal Lamyn komission puolesta antama vastaus

(6. joulukuuta 2001)

Yhdysvaltojen kansainvälinen kauppakomissio (ITC) julkisti 23. lokakuuta 2001 suorittamansa Yhdysvaltojen terästeollisuutta koskevan tutkimuksen ensimmäisen vaiheen tulokset. Kyseisen kertomuksen julkistamisen jälkeen ITC:llä on nyt kaksi kuukautta aikaa esittää Yhdysvaltojen presidentille suosituksia korjaustoimenpiteiksi. Yhdysvaltojen lainsäädännön mukaan presidentti päättää toimenpiteisiin ryhtymisestä ja niiden laadusta. Tässä vaiheessa on siis ennenaikaista ottaa kantaa mihinkään vientitulleja tai muita rajoittavia toimenpiteitä koskevaan ehdotukseen. Kuitenkin todettakoon, että kaikenlaisilla rajoituksilla voisi olla hyvin merkittävä vaikutus yhteisön tuotannonalan kannalta, sillä yhteisön ITC:n määritelmän alle lukeutuvan kaupan arvo on noin 2,5 miljardia US-dollaria.

Komissio on jo aiemmin aktiivisesti puolustanut yhteisön etua kyseisellä menettelyllä. Se vastustaa jatkossakin Yhdysvaltojen epäoikeudenmukaisia rajoituksia, joilla olisi tuhoisa vaikutus Yhdysvaltojen terästä raaka-aineena hyödyntäville teollisuudenaloille, siirtäisi Yhdysvaltojen terästeollisuuden rakenneuudistuksen kustannukset muun maailman maksettaviksi ja toisi mukanaan uhan kauppaa rajoittavien toimenpiteiden kierteestä. Jollei ja niin kauan kuin rajoittaviin toimenpiteisiin ei ryhdytä, vastatoimiin ei kuitenkaan voida ryhtyä Maailman kauppajärjestön (WTO) puitteissa. Kuten komissio on kuitenkin selvästi ilmaissut, se ei epäröisi hetkeäkään ryhtyä WTO:n sääntöjen mukaisiin toimiin, jos Yhdysvallat ottaisi käyttöön teräksen tuontia rajoittavia toimenpiteitä tai maksaisi tukia omalle terästuotannonalalleen. Yhteisö on jo aiemmin toiminut tässä asiassa aloittamalla WTO:n riitojenratkaisumenettelyn useita Yhdysvalloissa sovellettavia teräksen tuontia koskevia rajoituksia vastaan; osa menettelyistä on jo päättynyt yhteisön kannan voittoon.

Yhdysvaltojen kanssa ylläpidettävien kahdenvälisten kontaktien lisäksi komissio osallistuu täysipainoisesti Taloudellisen yhteistyön ja kehityksen järjestön (OECD) maailman terästeollisuuden ongelmien esille tuomiseksi järjestämiin tapaamisiin.

Tapaamisessa, joka järjestettiin 17.18. syyskuuta 2001, sovittiin, että jokainen valtio arvioi kyseisen tuotannonalansa tilannetta kiinnittäen huomiota seuraaviin seikkoihin:

- terässektorin teknologia ja taloudelliset näkökohdat;

- tuotannonalan reagointi Etelä-Aasian kriisin seurauksena muuttuneeseen taloudelliseen tilanteeseen;

- markkinalohkot, jotka ovat suurelta osin kilpailukyvyttömiä;

- tärkeimmät tekijät, jotka voisivat vaikeuttaa epätaloudellisten markkinalohkojen sulkemista.

Kyseisten tutkimusten tuloksista keskustellaan tulevassa OECD:n tapaamisessa 17.18. joulukuuta 2001.

Komissio käy myös kahdenvälisiä keskusteluja muiden johtavien teräksentuottajien kanssa, mukaan luettuina ehdokasmaat, Japani, Korea, Venäjä, Ukraina ja Kazakhstan; neuvottelujen tarkoituksena on tuoda esille maailman terästeollisuuden ongelmia.